Mayəm á tə̄ fɔ̄ɔ̄ naa fəg e nə ai m̀fí e lodo akúd, anə́ ḿból ḿfyɛ ó nə́ ai m̀fí o lodo díbi. 14M̀fəfə́g wâfudi mís é vóm wáyəan, akúd lâwulu á díbi. Hədá mayəm nâ bə́sə̄ bə́ bə̄lə́ hə etiliga dzyá. 15Ńdɔ̄ hḿ mə̄ ngádzó ai mǎmēn naa: ḿból étiliga ákúd é nə́, éyə̄ fə̄ éndzámā dzɔ̂ é nə́ nālá, ḿfí dzé á fɔ̄ɔ̄ mə̄ bɔ ábím ḿfəfə́g dī ? Mə̌ ngadzó hḿ ai mǎmēn naa nálā wâ ó nə̄ fə hə dzə́dzāā. 16Amú bávôl mǎn vóan tɔ m̀fəfə́g, tɔ akúd, mə́lú mə́bēn mə́ tsáá hālá, təgě fə bǎd tsog tɔ m̀bɔ́g yǎ á bɔ́ bə́bɛ̄. Ǎ bod dzé a ? M̀fəfə́g wáwū dzam də́dā fə anə́ ákúd ! 17Asú tē á fɔ̄ɔ̄ ényiŋ yátság mā á ńnə̄m, amú é dzam lábɔban á ńló dzóbō á sí látsāg mā á ńnə̄m, dzóm ésə̄ é nə hə dzə́dzāā ai ǹtsídán évúndu. 18Mə mavínī ésíé ésə mə ngáwú tūŋ ai dzɔ́, ámú māyí dzɔ̄ líg ai efɔlɔgɔ dzáma. 19Zá ā yəm ngə́ a yi bɔ ḿfəfə́g ngə́ ákūd ? Tɔ nálā énye ǎ yi wóge ai ésíé dzámā ésə mə ngáwú tūŋ ai dzɔ́, mə lə́dé fəg dzama étēde á ńtīē ényiŋ wámā ósə. Nálā wâ ó nə̄ fə hə dzə́dzāā. 20Sɔ́m ébēn ē ngabɔ ma á nyɔ́l ású ńdzūg ósə mə ngánɔŋ á ńló dzóbo á sí mū. 21Mod a mǎn syē ai fəg, ai ǹyəmán ai akə́ŋ ásə, mod m̀fə́ yǎ á ndzí kig wú ǹdzǔg énye ǎ ngalígi ai esíé dzíé: nálā wâ ó nə̄ fə hə dzə́dzāā ai mod anyamá. 22Ńdɔ̄ hḿ m̀fí dzé mod a bələ́ ású ésíé ésə a ngábɔ ai é tūŋ ésə a ngánɔŋ á ńtīē ényiŋ wóé ?